
Hemoreológiai mérések akut pulmonológiai kórképekben

Kulcsszavak: hemoreológia; COPD-AE; pneumonia; mikrocirkuláció; gyulladás
Bevezetés: A COPD és a pneumonia súlyos, de megelőzhető és kezelhető pulmonológiai kórképek, melyeket a gyulladásos háttér összeköt. A gyulladás következtében kialakuló mikrocirkulációs károsodás jól utánkövethető a vér áramlási tulajdonságait leíró hemoreológiai paraméterek vizsgálatával.
Módszerek: 19 Pneumonia, 21 COPD-AE valamint 13 Pneumonia + COPD-AE miatt hospitalizált beteg hemoreológiai paramétereit (hematokrit, vörösvérsejt aggregáció, teljes vér viszkozitás, plazma viszkozitás, fibrinogén), gyulladásos paramétereit és NTproBNP értékét vizsgáltuk a hospitalizációkor, majd 24 órával és 1 héttel később. Az adatokat one-way ANOVA teszt segítségével elemeztük. A multilineáris regressziós elemzés során vizsgáltuk a fibrinogén és az NTproBNP érték és a betegség csoportok összefüggését a mortalitással.
Eredmények: A COPD-AE és Pneumonia + COPD-AE csoportokban szignifikánsan magasabb hematokrit értékeket mértünk, mint a Pneumonia csoportban. Ezzel szemben a vörösvérsejt aggregációt jellemző paraméterek a Pneumonia és Pneumonia + COPD-AE csoportokban mutattak szignifikánsan magasabb értéket. A fibrinogén szint minden időpontban szignifikánsan magasabb volt a Pneumonia csoportban, mint a COPD-AE csoportban. A három csoportnál egy hét alatt javulás látható a laboreredményekben, ez azonban a szignifikáns szintet nem érte el. A regresszió alapján a fibrinogén független változóként is szignifikáns mértékben meghatározta a mortalitást.
Megbeszélés: A COPD-AE és Pneumonia + COPD-AE csoportok esetén regisztrált magas hematokrit értéket, a COPD során fennálló krónikus hypoxia kompenzálására megjelenő secunder polyglobulia magyarázhatja. A Pneumonia és Pneumonia + COPD-AE csoportokban mért magasabb vörösvérsejt aggregáció a jelentős akut gyulladásra vezethető vissza, mely súlyosabbnak imponál, mint a COPD-s betegeknél zajló akut exacerbációval járó gyulladás. Ezt támogatják a Pneumonia csoportban mért szignifikánsan magasabb fibrinogén értékek is. A károsodott hemoreológiai paraméterek tükrözik a károsodott mikrocirkulációt.
A reológiai paraméterek időben lezajló javulása a gyulladás és egyben a mikrocirkuláció javulását jelezheti. A regressziós analízis alapján a hospitalizációkor mért károsodott hemoreológiai paraméterek szintje előrejelezheti a mortalitást.



